பதிவர் திருவிழா பக்கம் வர வர என் கைகளும் கொஞ்சம் கொஞ்சம் குணமாக, கோவை பதிவு நண்பர்களின் உதவியுடன் சென்னை புறப்பட்டேன். நாங்கள் செல்லும் வண்டிக்காக ஹோப்ஸ் எனும் இடத்தில் காத்திருந்த போது முன்னரே வந்திருந்த "கோவை சதீஷ்" எனும் பதிவரிடம் எனை அறிமுகப் படுத்திக் கொண்டேன். என் பெயரைக் கேட்டு சற்று மிரண்டு போன அவர் எனைப் பார்த்து "நீங்க ஆவிக கூடவெல்லாம் பேசுவீங்களா" என்றார். "ஏங்க, என்னைப் பார்த்து ஏன் அப்படி ஒரு கேள்வி கேட்டீங்க." என்றேன். "இல்லே உங்க கருப்பு ட்ரெஸ்ஸும்ம சந்தனப் பொட்டும் அது மாதிரி இருந்தது " என்றார். அதன் பின்னர் என்டமுரி வீரேந்திரநாத் பற்றியும் மற்ற பேய்க்கதை எழுதும் எழுத்தாளர்களைப் பற்றியும் பேசிக்கொண்டிருந்தோம். அதே சமயம் வண்டி வர உள்ளிருந்து "சென்னை, சென்னை, சென்னை" என்று கூவிக் கொண்டே ஜீவா கதவைத் திறந்துவிட உள்ளே ஐக்கியமானோம்.